
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,                   
DE DISCIPLINĂ ŞI IMUNITĂŢI Bucureşti, 19.06.2017

      Nr. 4c-11/719/2014          
	
	COMISIA PENTRU INDUSTRII ŞI SERVICII
Nr. 4c-3/224/2014


                                                      Pl-x 334/2014/2017

RAPORT COMUN SUPLIMENTAR  
asupra propunerii legislative  privind reglementarea serviciilor prestate de către furnizorii de energie către populaţie
În conformitate cu prevederile art.70 din Regulamentul Camerei Deputaţilor, republicat, în şedinţa din data de 7 martie  2016, Camera Deputaţilor a hotărât retrimiterea propunerii legislative  privind reglementarea serviciilor prestate de către furnizorii de energie către populaţie, cu adresa nr.PL.x.334/2014, Comisiei juridice, de disciplină şi imunităţi şi Comisiei pentru industrii şi  servicii, în vederea unei noi examinări şi depunerii unui nou raport
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.


Senatul, în calitate de primă Cameră sesizată, a respins propunerea legislativă în şedinţa din 31 martie 2015.


Propunerea legislativă are ca obiect reglementarea modalităţii de  facturare şi de plată a serviciilor prestate de  către furnizorii de  energie electrică sau  termică utilizatorilor casnici, urmând ca stabilirea sumelor datorate să se realizeze doar prin raportare la contoarele de  consum, fără posibilitatea de facturare anticipată.


Consiliul Legislativ, a avizat favorabil  iniţiativa legislativă, cu  unele observaţii şi  propuneri, conform avizul nr.306 din 24 martie 2014.

Guvernul, prin adresele nr.1268 din 27 iunie 2014 şi nr.871/MRP din 24 februarie 2017, nu  susţine adoptarea propunerii legislative. 

În conformitate cu prevederile art.61 și 63 din Regulamentul Camerei Deputaţilor, republicat, cele două comisii au dezbătut iniţiativa legislativă în şedinţe separate. 
Membrii Comisiei pentru industrii şi  servicii au examinat iniţiativa legislativă în şedinţa din 14 octombrie 2015 iar membrii Comisiei juridice, de disciplină şi imunităţi şi au examinat iniţiativa legislativă în şedinţa din data de 9 februarie 2016. În urma dezbaterilor membrii celor două comisii au hotărât, în data de 9 februarie 2016, cu unanimitate de voturi, să propună plenului Camerei Deputaţilor respingerea propunerii legislative privind reglementarea serviciilor prestate de către furnizorii de energie către populaţie.

Comisia juridică, de disciplină şi imunităţi a transmis un raport suplimentar preliminar cu nr. 4c-11/719/2014 din 5 aprilie 2016 prin care au adoptat cu amendamentele admise propunerea legislativă privind reglementarea serviciilor prestate de către furnizorii de energie către populaţie.
În conformitate cu prevederile art. 61 şi 63 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru industrii şi  servicii şi-au desfăşurat lucrările în şedinţe separate. 

Comisia pentru industrii şi servicii şi-a desfăşurat lucrările în data de 28.03.2017. Din numărul total de 20 membri ai Comisiei au participat la şedinţă 19 deputaţi.
Membrii Comisiei juridice, de disciplină şi imunităţi au examinat iniţiativa legislativă în şedinţa din 19 iunie 2017. Membrii Comisiei juridice, de disciplină şi imunităţi au  fost prezenţi la  şedinţă conform listei de prezenţă. 
La dezbateri au participat, în conformitate cu prevederile art.55 din Regulamentul Camerei Deputaţilor, republicat, în calitate de invitaţi : din partea Autorităţii Naţionale de Reglementare în Domeniul Energiei, domnul Niculae Havrileţ - preşedinte şi domnul Emil Calotă – vicepreşedinte.

Membrii comisiei au examinat propunerea legislativă supusă dezbaterii şi avizării în fond, expunerea de motive, avizul favorabil al Consiliului Legislativ, punctele de vedere negative transmise de Guvern, raportul iniţial şi motivaţia retrimiterii pentru raport suplimentar, raportul suplimentar preliminar primit de la Comisia juridică, de disciplină şi imunităţi şi amendamentele admise propuse de aceştia.
Membrii celor două comisii sesizate în fond au hotărât, cu unanimitate de voturi, să propună plenului Camerei Deputaţilor un raport comun de respingere a propunerii legislative privind reglementarea serviciilor prestate de către furnizorii de energie către populaţie având în vedere că:

· Propunerea legislativă nu mai este susținută de inițiatori și nici de Autoritatea Naţională de Reglementare în Domeniul Energiei;

· Această propunere legislativă nu face referire la niciun act normativ în domeniu. Este ca și când acum se pun bazele unei relații comerciale între furnizorii de utilități și consumatori. Reglementarea relațiilor contractuale și comerciale dintre operatorii furnizori de energie electrică, gaze-naturale sau energie termică și utilizatori intră, potrivit prevederilor legale în vigoare, în competența și atribuțiile ANRE, respectiv ANRSC și fac obiectul legislației subsecvente, secundare și terțiare, elaborate în aplicarea legislației primare. Prin urmare, propunerea legislativă constituie un paralelism legislativ ceea ce contravine normelor de tehnică legislativă prevăzute de Legea nr. 24/2000.

· Propunerea legislativă conține foarte multe formulări neclare (art.1, art.3), foarte generale (art.5), cu neclarități în intenția de reglementare  (art.6, art.9), de natură să creeze confuzie și ambiguitate ceea ce contravine normelor de tehnică legislativă prevăzute de Legea nr. 24/2000.


Propunerea legislativă face parte din categoria legilor organice.

          PREŞEDINTE,                                                PREŞEDINTE,                                            
     Eugen NICOLICEA                                             Iulian IANCU                                                                                                 
          SECRETAR,                                                     SECRETAR,
Costel Neculai DUNAVA                                    Roxana MÎNZATU
Consilier  parlamentar

